arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Mér skilst, að það sé núna á frv., sem þessi breyt. er við, 10 millj., og lítur út fyrir, að tillögumaður vilji þá lækka þetta til annarra. Ég greiði ekki atkv.

forseti (BF): Fyrr á þessum fundi var samþ. þál. um samþykkt til frestunar á fundum Alþingis samkv. 23. gr. stjórnarskrárinnar. Ríkisstj. hefur ákveðið að nota þessa heimild og fresta fundum Alþ. frá 23. þ. m., enda verði það kvatt saman á ný eigi síðar en 7. febr. 1969, og mun forsetaúrskurður þar að lútandi verða gefinn út n. k. mánudag. Þetta verður því síðasti fundur fyrir þinghlé. Ég óska öllum hv. þm. og fjölskyldum þeirra gleðilegra jóla og velfarnaðar á nýja árinu. Ég þakka þeim samveruna og góða samvinnu á árinu, sem er senn á enda. Utanbæjarþingmönnum óska ég góðrar heimferðar og heimkomu, og ég vona, að við megum öll hittast hér heil, þegar þing verður kvatt saman til fundar á ný. Skrifstofustjóra og starfsfólki Alþingis óska ég einnig gleðilegra jóla og farsæls nýárs, og þakka jafnframt vel unnin störf og ánægjulega samvinnu.



Ég leyfi mér að þakka hæstv. forseta árnaðaróskir í garð okkar þm. Ég þakka honum, og ég veit, að ég geri það í nafni okkar allra, fyrir ágæta samvinnu við þinghaldið og þingstörfin. Ég óska honum farsældar, gleðilegrar hátíðar og farsæls, góðs nýs árs. Og hans fjölskyldu vil ég einnig fyrir okkur öll færa sams konar óskir. Ég vona, að við hittum hann heilan, þegar við komum saman aftur á nýju ári. Ég vil biðja þingheim að gera þessi orð að sínum orðum með því að rísa á fætur. - [Þingmenn risu úr sætum.)

Forseti (BF): Ég þakka hv. 1. þm. Austf. fyrir vingjarnleg orð og hlýjar óskir í minn garð og minnar fjölskyldu. Hv. þm. öllum þakka ég fyrir undirtektir þeirra. Svo endurtek ég óskir mínar til þingheims um gleðileg jól og farsælt komandi ár. - Fundi er slitið.
Þingræður haldnar á Alþingi Íslendinga



Herra forseti. Snemma á þessu þingi bárum við, ég og hv. 5. þm. Norðurl. e., fram frv. um breyt. á 1. nr. 51 frá 1964, um tekjustofna sveitarfélaga. Þetta var um aðstöðugjöldin, breyt. á lagaákvæðum um þau. Þessu frv. var vísað til 2. umr. og heilbr.- og félmn. 31. okt. árið sem leið. Þetta mál eða mjög svipað því var til meðferðar á síðasta þingi og var þá lengi hjá þessari n. Ég held, að hún hafi aldrei komið því í verk að skila áliti þá. Mig minnir það, og þess vegna ætti nú n. að vera þetta mál nokkuð kunnugt, og hún ætti ekki að þurfa marga mánuði til þess að segja álit sitt um málið. Ég vil þess vegna leyfa mér að beina þeirri áskorun til hv. n., að hún skili áliti til þd. um þetta frv. okkar ekki síðar en nú um næstu mánaðamót eða áður en febrúarmánuður rennur allur út í tímans haf. Þetta var erindi mitt hingað í ræðustólinn, og ég vil óska þess, að þessi hv. n. taki þessa ósk mína til greina.

Forseti (SB): Ég vænti, að hv. heilbr.- og félmn. taki ósk hv. 1. þm. Norðurl. v. til greina og að hv. þingn. yfirleitt skili áliti um þingmál, sem til þeirra er vísað, þannig að þau fái þinglega afgreiðslu.
Þingræður haldnar á Alþingi Íslendinga



Herra forseti. Það urðu hér nokkrar umr. um þetta mál, þegar það var á dagskrá fyrir nokkrum dögum. Hæstv. landbrh. flutti þá hér nokkuð langa ræðu og kom víða við í máli sínu. Ég tel, að ég verði að gera nokkrar athugasemdir við ýmislegt af því, sem fram kom hjá honum. Mér þykir nú verst, að ég sé, að ráðherrann hefur gengið frá, og vonast til, að hann verði hér viðstaddur, á meðan ég segi þessi fáu orð. Vill ekki hæstv. forseti gera ráðstafanir til þess að sækja ráðherrann?

Forseti hefur þegar gert ráðstafanir til þess.

Ég ætla að hinkra þá aðeins. - - - 

Ég vil þá bjóða hv. þm., að málinu verði frestað.

Það skal ég þiggja.
Þingræður haldnar á Alþingi Íslendinga



Herra forseti. Meginefni þessa frv. til l. um hækkun á bótum almannatrygginga er það, að frá 1. jan. 1969 skuli fjölskyldubætur hækka um 10% frá því, sem þær voru á árinu 1968, fæðingarstyrkur skuli hækka í 10.200 kr. og aðrar bætur samkv. almannatryggingarl. skuli, eftir því sem við getur átt. hækka um 17% frá sama tíma. Ég tel að öðru leyti ekki frekari þörf á að rekja efni þessa frv., þar sem hæstv. félmrh. gerði grein fyrir þessu við 1. umr. málsins. Þessu frv. var vísað til heilbr.- og félmn., og varð n. sammála um að mæla með samþykkt þess, en þrír nm. áskildu sér þó rétt til þess að flytja brtt. við frv.. eða fylgja brtt., er fram kynnu að koma, svo sem þessi fyrirvari þeirra kemur fram í nál.
Þingræður haldnar á Alþingi Íslendinga



Herra forseti. Eins og kunnugt er, þá hefur núna á síðasta þingi verið breytt nokkuð aldursmörkum í sambandi við kosningarrétt og lögræði og eitthvað fleira, sem telja má sambærilegt og í tengslum við það. Og nú er hér lagt fram frv. til l. um breytingu á l. um ættleiðingu, sem er bein afleiðing af þessum fyrri ákvörðunum, sem þingið hefur tekið. Að lokinni eftirgrennslan í dómsmrn. þótti eðlilegt að gera þá breyt., sem hér er lögð til. En samkvæmt l. um ættleiðingu frá 1953 þá þarf samþykki foreldra til ættleiðingar barns þeirra, sem er yngra en 21 árs. Með hliðsjón af því, sem áður getur, hefur verið talið eðlilegt í ráðuneytinu að færa þetta 21 árs mark niður í 20 ár, eins og lagt er til samkvæmt þessu frv. Ég vil leyfa mér að leggja til, herra forseti, að frv. verði að lokinni þessari umr. vísað til 2. umr. og hv. allshn.



Herra forseti. Þetta frv. er af svipuðum toga og það, sem ég áðan talaði um. Eins og menn rekur minni til, þá var í fyrra 21 árs aldursmarkið í sambandi við hjónavígsluskilyrði fært niður í 20 ár. Nú hefur komið í ljós, að það virðist eðlilegt að færa önnur aldursmörk þarna niður, sem þá var ekki breytt. Því er nú lagt til, að í 2. málsgr. 4. gr. 1. komi 20 ára í stað 21 árs aldurs. En það er ákvæði þess eðlis, að karlmanni verði eigi gert að greiða skaðabætur samkvæmt 3. gr. l., ef festarkona verður þunguð af völdum festarmanns og festarnar slitna af ástæðum, sem hann á aðallega sök á, nema hann hafi verið 21 árs, þegar konan varð þunguð, og er lagt til að þetta verði fært niður í 20 ára aldur í staðinn fyrir 21 árs, til samræmis við annað. Ég vildi leyfa mér, herra forseti, að leggja til, að þessu máli verði að lokinni þessari umr. vísað til 2. umr. og hv. allshn.
Þingræður haldnar á Alþingi Íslendinga



Herra forseti. Eins og ég gat um við 2. umr. málsins, þá hafði komið fram ábending um, að betur mætti fara að gera smábreytingu á frv., og hefur nú fjhn. þessarar deildar haft þessa ábendingu til athugunar, auk þess sem hv. 1. þm. Norðurl. v. kom fram með ábendingu um, að betur mætti fara í 5. gr. annað orðalag en þar stæði. Fjhn. d. hefur því leyft sér að flytja skriflega brtt. við frv., sem í er fólgið, að 5. gr. frv. verður að tveimur gr. í stað þess að vera í einni gr. og í stað orðanna í 5. gr., 2. málslið, þar sem stendur: „Féð skal vera í umsjá Atvinnujöfnunarsjóðs, er annist fyrirgreiðslu þess samkvæmt reglum....“ komi: „Féð skal vera í umsjá Atvinnujöfnunarsjóðs, sem fer með það samkvæmt reglum....“ Brtt. er því þannig, að 5. gr. orðist svo: „ Ríkisstj. er heimilt að taka lán að upphæð 300 millj. kr. eða jafnvirði þeirrar fjárhæðar í erlendri mynt, til atvinnuaukningar og eflingar atvinnulífs í landinu. Féð skal vera í umsjá Atvinnujöfnunarsjóðs, sem fer með það samkvæmt reglum, sem um það eru settar af atvinnumálanefnd ríkisins.“ Enn fremur að upphaf 6. gr. hljóði svo: „Verja skal fé því, sem aflað er samkvæmt 5. gr., eftir ákvörðun atvinnumálanefndar ríkisins.“ Síðan yrði það, sem eftir er af 5. gr. frv., áframhald af 6. gr., 6. gr. yrði síðan 7. o.s.frv. Ég leyfi mér fyrir hönd fjhn., - þar voru mættir allir fjhn.-menn, að undanskildum hv. 4. þm. Austf. og 5. þm. Austf., - að leggja til, að frv. verði samþ., svo breytt.



Herra forseti. Hæstv. forsrh. beindi þeim tilmælum til n. við 2. umr. um þetta frv. að taka til athugunar bréf, sem honum hafði borizt frá ráðuneytisstjórum í Stjórnarráðinu, sem voru tilteknar athugasemdir við þetta frv., en það hafði ekki verið sent n., þegar hún afgreiddi frv. frá sér og skilaði sínu nál., en n. taldi sjálfsagt að verða við þessum tilmælum og fór yfir þetta álit og athugasemdir, og var n. sammála um það að flytja ekki brtt. við frv. umfram það, sem hún hafði áður gert, sem fer að verulegu leyti saman við álit ráðuneytisstjóranna, þó að það séu nokkrar aðrar tilteknar athugasemdir, sem þeir gera við frv., en n. sér ekki ástæðu til þess að gera frekari brtt. á frv. og leggur því til, að það verði samþ. eins og það liggur nú fyrir við 3. umr.
Þingræður haldnar á Alþingi Íslendinga

forseti (BF): Óskar Jónsson fyrrv. alþm. andaðist í sjúkrahúsi á Selfossi s. l. laugardag, 26. apríl, tæplega sjötugur að aldri. Hann var kjörinn alþm. Vestur-Skaftfellinga vorið 1959, sat á sumarþinginu það ár, var síðan tvö kjörtímabil varaþm. í Suðurlandskjördæmi og tók öðru hverju sæti á þingi, síðast í aprílmánuði 1967. Hann átti sæti á 6 þingum alls. Óskar Jónsson var fæddur 3. sept. 1899 á Nesi í Norðfirði. Foreldrar hans voru Jón Eyjólfsson, síðar sjómaður í Hafnarfirði, og Ragnhildur Gunnarsdóttir frá Holtsenda í Mýrdal. Hann ólst að mestu upp í Mýrdalnum og átti heimili í Vík í Mýrdal frá árinu 1907 til 1960. Tvo vetur var hann við nám í unglingaskóla í Vík. Framan af ævi stundaði hann ýmis störf í sveit og við sjó. Á árunum 1921–1936 var aðalstarf hans sjómennska á togurum. Eftir það var hann fyrst afgreiðslumaður, en síðar lengst af skrifstofumaður hjá Kaupfélagi Skaftfellinga fram til ársins 1960, þegar hann varð félagsmálafulltrúi Kaupfélags Árnesinga á Selfossi. Því starfi gegndi hann til æviloka. Óskar Jónsson tók þátt í margvíslegu félagsstarfi um ævina. Hann starfaði á yngri árum í ungmennafélagi, góðtemplarastúku, slysavarnafélagi og skógræktarfélagi. Í yfirskattanefnd Skaftafellssýslu var hann 1942–1960 og sýslunefndarmaður 1954–1960. Hann var góður söngmaður og áhugamaður um söng, var formaður Kirkjukórasambands Vestur-Skaftfellinga og síðar í stjórn Tónlistarfélags Árnesinga. Síðustu árin var hann formaður Verzlunarmannafélags Árnesinga og sat á vegum þess á þingum Alþýðusambands Íslands. Óskar Jónsson þekkti vel af eigin reynslu frá ungum aldri starfshætti íslenzkrar alþýðu til sjávar og sveita. Hann var ötull starfsmaður og skeleggur baráttumaður fyrir áhugamálum sinum. Hann átti skamma og stopula setu á Alþingi, en tók hér jafnan nokkurn þátt í umr. og lét í ljós skoðanir sínar afdráttarlaust. Hann var ósérhlífinn félagsmaður í ýmsum samtökum og naut þar trausts til forustu á mörgum sviðum. Ég vil biðja hv. alþm. að minnast Óskars Jónssonar með því að rísa úr sætum. -
Þingræður haldnar á Alþingi Íslendinga



Herra forseti. Svo sem kunnugt er, liggur fyrir hér í hv. d. annað frv. til l. um breyt. á l. nr. 62 frá 18. maí 1967, um bann gegn veiðum með botnvörpu og flotvörpu. Það frv. er árangur af miklu starfi, sem svokölluð landhelgisnefnd hefur unnið að undanförnu. Frv. var í gær vísað til sjútvn. d., og sjútvn. hefur þegar haldið um það einn fund. Fyrr á þinginu, eða fyrir áramót, voru leyfðar meiri undanþágur til togveiða innan landhelginnar en áður hafa gilt, og er af afgreiðslu þess máls augljóst, að þingvilji er fyrir því, að botnvörpuveiðar innan landhelginnar verði leyfðar í auknum mæli frá því, sem verið hefur. Hins vegar munu vera nokkuð skiptar skoðanir um einstök atriði í framkvæmd málsins, þ. e. a. s. varðandi það, á hvaða stöðum togveiðar skuli leyfðar og á hvaða tímum. Þær undanþágur, sem samþ. voru á þinginu í haust, renna út annað kvöld, þ. e. 30. apríl. Það er augljóst, að Alþ. vinnst ekki tími til þess að fjalla um hið nýja frv., sem nú liggur hér fyrir, á svo skömmum tíma. Í sjútvn. varð þess vegna um það algert samkomulag í morgun, að flytja það frv., sem hér liggur fyrir, til þess að Alþ. gefist tóm til að athuga nánar og afgreiða frv. á þskj. 551. Ég vil geta þess, að ákveðinn hefur verið fundur í sjútvn. d. í fyrramálið kl. 11 og ef ekki kemur neitt sérstakt fyrir, þá er reiknað með, að n. geti gengið frá nál. sínu um það frv. á morgun. Það frv., sem hér liggur fyrir, er flutt af þessum ástæðum. Fyrir hönd sjútvn. mæli ég eindregið með því, að frv. hljóti afgreiðslu hér í hv. d. í dag. Frv. er flutt af n. og þarf því ekki að fara til n. Ég beini þeim tilmælum til hæstv. forseta og hv. þdm., að þeir greiði fyrir afgreiðslu málsins.
Þingræður haldnar á Alþingi Íslendinga



Herra forseti. Frv. þetta er flutt, eins og hv. þdm. mun e. t. v. kunnugt, vegna þess, að út renna á morgun þær heimildir, sem í l. hafa verið um veiði með botnvörpu og flotvörpu innan fiskveiðilandhelgi Íslands. Það mun einnig kunnugt hv. þdm., að n. hefur nýlega skilað áliti, sem upp úr hefur verið samið sérstakt frv. allviðamikið, og hefur þegar komið til 1. umr. og n. í hv. Nd. um allverulegar rýmkanir í þessu skyni, en fyrirsjáanlegt er, að það frv., svo viðamikið sem það er, muni ekki geta hlotið afgreiðslu Alþ., áður en þær heimildir, sem nú eru í l., renna út, og þess vegna er þetta frv. flutt til þess að veita 10 daga viðbótarheimild til þess, að þær reglugerðir og heimildir, sem nýttar hafa verið, megi gilda áfram þann tíma, sem það hugsanlega tæki Alþ. að afgreiða sjálft aðalfrv. Ég tel mikla nauðsyn á, að frv. fái skjóta og góða afgreiðslu hér í þessari hv. þd., eins og það hefur fengið í hv. Ed., og það hefur þar verið afgr. á einum degi gegnum þrjár umr. Ég legg því mikla áherzlu á það, ef d. telur sér fært að veita þessar heimildir, sem frv. þetta kveður á um, svo að ekki þurfi að koma til öngþveitis á fiskimiðunum ofan á þá örðugleika, sem við er að etja. Ég legg til, að frv. verði að lokinni þessari umr. vísað til hv. sjútvn. og ítreka tilmæli mín um, að n. hraði svo störfum sem kostur er.
Þingræður haldnar á Alþingi Íslendinga



Herra forseti. Sjútvn. hefur haldið fund um þetta frv. og er samdóma um að mæla með, að það verði samþ. og nauðsynleg afbrigði frá þingsköpum verði veitt, til þess að það megi ná fram að ganga í dag.
Þingræður haldnar á Alþingi Íslendinga



Herra forseti. Við 2. umr. þessa máls hafa verið felldar nokkuð áríðandi brtt., og gengur sú afgreiðsla sumpart í berhögg við þær skoðanir, sem þessi d. hafði fyrir aðeins örfáum dögum. Sem form. sjútvn. langar mig til að hafa a.m.k. nokkurn tíma til að athuga, hvort ekki væri tækifæri til að bæta nokkuð það tjón, sem ég tel, að þarna hafi orðið, og til að koma fram vissum skynsamlegum till. við 3. umr. málsins. Með þessari skjótu afgreiðslu, sem nú er farið fram á, vinnst ekki tækifæri til þess, og þess vegna mun ég fyrir mitt leyti segja nei við afbrigðum.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 12. maí 1969. Pálmi Jónsson, 4. þm. Norðurl. v., hefur ritað mér á þessa leið: „Vegna sérstakra anna heima fyrir mun ég ekki geta sótt þingfundi til loka þessa þings. Ég leyfi mér því að biðja um fjarvistarleyfi og, með skírskotun til 138. gr. 1. um kosningar til Alþingis, að óska þess, að 3. varaþm. Sjálfstfl. í Norðurl. v., Þorfinnur Bjarnason sveitarstjóri í Höfðakaupstað, taki sæti á Alþ. í fjarveru minni. En sem kunnugt er sitja 1. og 2. varaþm. flokksins í kjördæminu nú á Alþingi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Kjörbréf, útgefið af yfirkjörstjórn Norðurl. v. til handa Þorfinni Bjarnasyni, liggur hér fyrir. Leyfi ég mér að biðja hv. kjörbréfanefnd að taka kjörbréfið til rannsóknar. Á meðan verður gert fundarhlé. Fundarhlé.



Herra forseti. Kjörbréfanefnd hefur haft til meðferðar kjörbréf útgefið handa Þorfinni Bjarnasyni sem 3. varaþm. Sjálfstfl. í Norðurl. v. við kosningar þær, sem fram fóru 11. júní 1967. Eins og fram hefur komið í bréfi forseta Nd., sitja nú á Alþ. bæði 1. og 2. varaþm. þessa kjördæmis, 1. varaþm. sem landsk. varaþm. og því 2. varaþm. í kjördæminu sem 1. varaþm. þess. Kjörbréfanefnd leggur til. að kosningin verði tekin gild og kjörbréfið samþykkt.
Þingræður haldnar á Alþingi Íslendinga



Herra forseti. Það er nú eiginlega hæstv. ríkisstj., sem ber ábyrgð á því, að ég bið um orðið, þó að það sé nú ekki ætlazt til þess, að menn haldi uppi miklum ræðuhöldum úr því, sem komið er. En við 2. umr. þessa máls beindi ég nokkrum fyrirspurnum til hæstv. ráðh. og fékk nú ekki svör við þeim, en um það leyti sem fundi var að ljúka hér fyrir hádegið, fékk ég stutt, skriflegt svar frá hæstv. menntmrh. En mér finnst rétt að gefa nokkra skýringu á því, áður en ég les það hér upp. Það hefur komið fyrir í þessari hv. d., þegar beint hefur verið fsp. til ráðh. og þeir hafa átt erfitt með að svara, þá hefur það reynzt svo, að þeir hafa átt hauka í horni. Þannig gerðist það, þegar landhelgismálið var hér til umræðu, að ég beindi nokkrum fsp. til hæstv. dómsmrh., sem hann virtist eiga erfitt með að svara, og þá reis upp hv. 4. þm. Austf., Lúðvík Jósefsson, og svaraði mjög rækilega fyrir hann. Það gerðist svo við umræður hér áðan, að það var beint fsp. til hæstv. félmrh. um skýringar á því lagafrv., sem hér liggur fyrir, og honum vafðist mjög tunga um tönn, en þá reis upp hv. þm. Eðvarð Sigurðsson og svaraði allrækilega fyrir hann. Þetta sýnir það, að ríkisstj. á hér dulda stuðningsmenn, sem koma í dagsljósið, þegar hún þarf á að halda. En svarið, sem ég fékk frá hæstv. menntmrh., er á þessa leið: „Undir þinglok eins og ber ýmislegt er hjalað. Ég þarf ekki að anza þér, Eðvarð hefur talað.“

forseti (SB): Þar sem þetta er væntanlega síðasti fundur hv. þd. að þessu sinni, leyfi ég mér að þakka öllum hv. þdm. góða og ánægjulega samvinnu og umburðarlyndi við mig sem forseta á liðnum vetri. Sérstaklega vil ég þakka hv. þdm. samvinnulipurð þeirra og þolgæði síðustu daga, sem hafa verið óvenjulegir annatímar, er lagt hafa mikla vinnu á hv. þm. Jafnframt leyfi ég mér að óska hv. þdm. og fjölskyldum þeirra alls velfarnaðar. Utanbæjarþm. óska ég góðrar heimferðar og heimkomu. Að lokum vil ég láta þá ósk í ljós, að vér megum allir heilir hittast á nýju þingi.



Ég vil fyrir hönd okkar þdm. þakka hæstv. forseta fyrir hlý orð og góðar óskir í okkar garð. Ég þakka hæstv. forseta fyrir gott samstarf við okkur þm. og fyrir góða og röggsamlega fundarstjórn. Ég óska hæstv. forseta og fjölskyldu hans góðs sumars og vona, að við hittum hann hér á komandi hausti. Ég bið hv. þm. um að taka undir þessi orð mín til forseta með því að rísa úr sætum. - 
            

Forseti (SB): Ég þakka hv. 4. þm. Austf. hlýleg orð í minn garð og minnar fjölskyldu og öllum hv. þdm. fyrir að hafa tekið undir þau, endurtek svo árnaðaróskir mínar til hv. þdm. og segi fundinum slitið.
Þingræður haldnar á Alþingi Íslendinga

forseti (JR): Nú þegar fundum deildar lýkur, vil ég nota tækifærið til að þakka ykkur, hv. þm., öllum fyrir samveruna á þessu þingi, sem nú er að ljúka, og ánægjulega samvinnu. Ég vil þakka skrifurum deildarinnar fyrir stundvísi og ágætt starf. Þá þakka ég varaforsetum fyrir þá aðstoð, sem þeir hafa veitt mér sem forseta. Skrifstofustjóra Alþingis færi ég beztu þakkir fyrir ágæta samvinnu og einnig fulltrúum hans og öðru starfsliði Alþingis. Nú þegar leiðir skiljast, óska ég öllum utanbæjarþm. góðrar heimferðar og ánægjulegrar heimkomu. Ykkur öllum og fjölskyldum ykkar óska ég gleðilegs og ánægjulegs sumars. óska að síðustu, að við munum öll hittast heil á komandi hausti, er þing hefst að nýju.



Ég veit, að ég mæli fyrir hönd okkar allra þdm., er ég flyt hæstv. forseta þakkir fyrir árnaðaróskir í okkar garð. Jafnframt vil ég þakka honum fyrir réttláta og röggsamlega fundarstjórn og gott samstarf við okkur þdm. Ég vil óska honum og hans fjölskyldu velfarnaðar og góðs gengis og leyfi mér að láta í ljós þá von, að við megum hitta hann heilan og hressan, er þing kemur saman aftur. Ég vil biðja hv. þdm. að taka undir þessi orð mín með því að rísa úr sætum. - (Dm. risu úr sætum.]

Forseti (JR): Ég vil þakka hv. 3. þm. Norðurl. v. fyrir hans hlýju orð í minn garð og minnar fjölskyldu, og ég vil einnig þakka hv. þdm. fyrir, að þeir hafa tekið undir þau. - Þá er dagskrá þessa fundar tæmd. Fundinum er slitið.
Þingræður haldnar á Alþingi Íslendinga



Herra forseti. Frv. þetta er flutt til staðfestingar á brbl., sem út voru gefin 26. júní s.l. Eins og segir í hinum prentuðu forsendum þessara brbl., þá fela þau í sér ákvæði um linun á útborgun á þeim hluta þeirra lána, er á umræddum húsum hvíla, sem á að teljast til greiðslu fólksins sjálfs, en það á að hafa til þess tiltekinn tíma, allt að 3 ár. Hvort tveggja kom til, annars vegar það, að nokkuð hafði dregizt að ákveða, hverjum skyldi gefinn kostur á að eignast þessar íbúðir, þannig að fólki hafði ekki gefizt ráðrúm til þess að greiða sinn hluta, þ.e.a.s. 20% af kostnaðarverðinu, á þeim tíma, sem upphaflega var hugsaður til þess – a.m.k. eitt og hálft til tvö ár áður en fólkið flutti inn í íbúðirnar – og svo hitt, að verulega hafði brugðið til hins verra á hinum almenna vinnumarkaði – en hér var að meginhluta verkafólk, sem átti hlut að máli – svo vart þótti hægt að ætlast til þess, að það gæti innt þessar greiðslur af hendi á svo skömmum tíma sem hin upphaflegu ákvæði l. gerðu ráð fyrir. Þess vegna voru umrædd brbl. sett í samráði við forystumenn þess fólks, sem umræddar íbúðir á og talin því til mjög mikilla bóta. – Forystumenn þessa fólks gera sér góðar vonir um, að með gildistöku l. hafi því verið gert kleift að standa í skilum í framtíðinni. Þetta er meginefni þessa frv. og ég tel ekki ástæðu til, nema eitthvert sérstakt tilefni gefist, að fara um það fleiri orðum. Málið var nokkuð rætt á opinberum vettvangi, þegar brbl. voru sett, en ég hef þó hvergi heyrt nein andmæli gegn því, nema síður sé. Flestir, sem kynntu sér málið, töldu, að þessi ráðstöfun hefði verið nauðsynleg. Ég legg því til, herra forseti, að frv. verði að lokinni þessari umr. vísað til 2. umr. og hv. heilbr.– og félmn.
Þingræður haldnar á Alþingi Íslendinga



Herra forseti. Frv. þetta er eins og í aths. kemur fram, flutt til staðfestingar á brbl. Það er reyndar að langmestu leyti endurnýjun á brbl., sem sett voru árið áður, vegna hugsanlegra síldveiða á fjarlægum miðum, og er þetta því allvel kunnugt mál hér á hv. Alþ. og óþarfi að fara um það mörgum orðum. Hins vegar er það öllum hv. þdm. ljóst, að til meginhluta þeirra ákvæða, sem lög þessi fjalla um, hefur því miður ekki þurft að grípa á þessu tímabili og þá fyrst og fremst vegna þess, að síldin hefur ekki veiðzt, sem öllum er að sjálfsögðu hryggðarefni. Við samningu frv. var reynt að hafa samband við hlutaðeigandi samtök, og um það náðist að lokum algert samkomulag, þannig að ég á ekki von á því, að um frv. þurfi að verða neinar deilur. Sjálfsagt er, ef eitthvað nýtt hefur komið fram í reynslu manna í þessum efnum, að athuga það, en í fyrra og árið þar áður var þetta nánast alger nýjung í veiðiskap okkar hér. Þess vegna var að nokkru leyti rennt blint í sjóinn með þau ákvæði, sem lög þessi fela í sér, en mér skilst, að reynsla manna þann skamma tíma, sem á lögin reyndi, hafi verið góð og menn telji, að lagasetning þessi sé nauðsynleg og þörf. Ég ætla þess vegna ekki, nema frekara tilefni gefist til, að ræða málið í einstökum atriðum. Ég legg til, herra forseti, að frv. verði að lokinni þessari umr. vísað til 2. umr. og hv. sjútvn., um leið og ég óska þess, að n. athugi það við þau samtök, sem hlut áttu í upphaflegri samningu frv., hvort hjá þeim sé um að ræða einhverja frekari þekkingu manna í þessum efnum, sem hægt væri þá að fella inn í lögin.